അഗ്രഹാരത്തിലെ വെല്ഡണ് പദ്മനാഭന്! മടക്കം കേരളം അംഗീകരിച്ച സന്തോഷത്തോടെ തിരുവനന്തപുരം: 1970കളുടെ തുടക്കം. കരമന അഗ്രഹാരത്തിലെ നാഗമയ്യ സ്ട്രീറ്റില് അന്നത്തെ കൗമരക്കാരനായ താണു പദ്മനാഭന് കൂട്ടുകാര്ക്കൊപ്പം ക്രിക്കറ്റ് കളിക്കുന്നു. സ്ലിപ്പില് ക്യാച്ച് വിട്ട ഫീല്ഡറെ മാറ്റി ക്യാപ്ടന് താണുപദ്മനാഭന് ജാഗ്രതോടെ നില്ക്കുന്നു. എന്നാല് കൈയിലേക്ക് ബാറ്റ്സ്മാന് അടിച്ചിട്ട പന്ത് പിടിക്കാന് കഴിഞ്ഞില്ല. താന് മാറ്റിയ ഫീല്ഡര് പദ്മനാഭനെ നോക്കി കളിയാക്കി ചിരിച്ചുകൊണ്ട് പറഞ്ഞുവെല്ഡണ് പദ്മനാഭന്... കഴിഞ്ഞ ബുധനാഴ്ച ആത്മാര്ത്ഥ സുഹൃത്തും സഹപാഠിയുമായിരുന്ന വിരമിച്ച ബാങ്ക് ഉദ്യോഗസ്ഥന് എസ്.പദ്മനാഭനോട് അവസാനമായി ഫോണില് സംസാരിക്കുമ്ബോള് താണു പദ്മനാഭന് പറഞ്ഞത് ആ ക്രിക്കറ്റ് കളിയെപ്പറ്റി ആയിരുന്നു. അന്ന് ആ ഫീല്ഡറെ മാറ്റിയത് തെറ്റായിരുന്നുവെന്ന് പറഞ്ഞു. വലിയ ശാസ്ത്രജ്ഞനായപ്പോഴും അഗ്രഹാരത്തിലെ സുഹൃത്തുക്കള്ക്ക് താണു പദ്മനാഭന് വെല്ഡണ് പദ്മനാഭന് ആയിരുന്നു. അഗ്രഹാരത്തിലെ വാടകവീട്ടിലായിരുന്നു താണു പദ്മനാഭന്റെ കുടുംബം. കരമനയിലെ സര്ക്കാര് ബോയ്സ് ഹൈസ്കൂളില് ഇന്നത്തെ ഹയര്സെക്കന്ഡറി ക്ലാസില് മികവ് കാട്ടിയ മൂന്നുപേരില് ഒരാളായിരുന്നു പദ്മനാഭന്. ടോപ്പ് റാങ്ക് സ്ഥിരമായി നിലനിര്ത്താനായില്ല. കാരണം ഹിന്ദിയായിരുന്നു. ഹെഡ്മിസ്ട്രസ് നളിനി ശ്രീനിവാസനും ഫിസിക്സ് അദ്ധ്യാപകന് നാരായണന് നായരുമാണ് പദ്മനാഭന്റെയുളളിലെ പ്രതിഭയെ കണ്ടെത്തുന്നത്. പ്രീഡിഗ്രിക്ക് തിരുവനന്തപുരം ആര്ട്സ് കോളേജില് എത്തി. പദ്മനാഭന്റെ കുടുംബം ഒന്നാം പുത്തന് തെരുവിലേക്ക് മാറി. ഗണിതത്തില് തത്പരനായിരുന്ന പദ്മനാഭന് ഫിസികി്സില് കൂടുതല് ശ്രദ്ധിക്കുന്നത് ഇക്കാലത്താണ്. ട്രിവാന്ഡ്രം സയന്സ് സൊസൈറ്റിയിലും സജീവമായി. കൂടുംബത്തിന്റെ കഷ്ടതകള്ക്കിടയില് നാഷണല് സയന്സ് ടാലന്റ് സെര്ച്ച് പരീക്ഷ ജയിച്ച് സ്കോളര്ഷിപ്പ് നേടിയത് പദ്മനാഭന് ആശ്വാസമായി. 1974ല് യൂണിവേഴ്സിറ്റി കോളേജില് ഫിസിക്സ് ബിരുദത്തിന് ചേര്ന്നു. ഗോള്ഡ് മെഡലോടെയാണ് ബി.എസ്.സിയും എം.എസ്.സിയും ഒന്നാം റാങ്കോടെ പാസായത്. പിന്നീടാണ് രാജ്യം കണ്ട ഏറ്റവും മികച്ച ശാസ്ത്രജ്ഞരുടെ നിരയിലേക്ക് ജൈത്രയാത്ര ആരംഭിക്കുന്നത്. മുംബയിലെ ടാറ്റാ ഇന്സ്റ്റിറ്റ്യൂട്ട് ഓഫ് ഫണ്ടമെന്റല് റിസര്ച്ചില് ജൂനിയറായിരുന്ന തമിഴ്നാട് സ്വദേശി വസന്തിയുമായി പദ്മനാഭന് പ്രണയത്തിലായി. 1983 മാര്ച്ചിലായിരുന്നു വിവാഹം. പദ്മനാഭന് രചിച്ച എല്ലാ ശാസ്ത്രഗ്രന്ഥങ്ങളുടെയും പിന്നില് വസന്തിയുടെ സഹായമുണ്ടായിരുന്നു. ഇരുവരും ചേര്ന്ന് ദ ഡാണ് ഓഫ് സയന്സ് എന്ന ഗ്രന്ഥവും പ്രസിദ്ധീകരിച്ചു. വസന്തിപത്മനാഭന് ദമ്ബതികള് ഏക മകള്ക്ക് പേരിട്ടത് ഹംസവാഹിനി എന്നായിരുന്നു. പിന്നീട് ഹംസ എന്നാക്കി. മാതാപിതാക്കളെ പോലെ ഹംസയും അസ്ട്രോഫിസിക്സില് പി.എച്ച്.ഡി നേടി. പദ്മശ്രീ ലഭിച്ച ശേഷം കരമന ബോയ്സ് ഹൈസ്കൂളിലേക്ക് 2018ല് താണു പദ്മനാഭന് എത്തിയിരുന്നു. വിദ്യാര്ത്ഥികളുടെ ചോദ്യങ്ങള്ക്ക് മറുപടി നല്കി. പഠിച്ച ക്ലാസ് മുറിയില് ഏറെ നേരം ചെലവിട്ടാണ് മടങ്ങിയത്.ലോകം മുഴുവന് അംഗീകരിച്ചെങ്കിലും ജന്മനാട് എന്നെ അംഗീകരിച്ചില്ലെന്ന് താണു പദ്മനാഭന് സ്വകാര്യ സംഭാഷണങ്ങളില് പറയാറുണ്ടായിരുന്നു. കഴിഞ്ഞ മാസം പതിനേഴിന് കേരള ശാസ്ത്ര പുരസ്കാരം ലഭിച്ചപ്പോള് പദ്മശ്രീ ലഭിച്ചതിനെക്കാള് സന്തോഷമായിരുന്നു അദ്ദേഹത്തിന് കൂട്ടുകാരന് വിതുമ്ബലോടെ ഓര്ക്കുന്നു...